Démonom

Ruby Saw

Ruby Saw

Démonom
Novella

© Ruby Saw © Book Dreams Kiadó

Minden jog fenntartva!

Szerkesztő: Fáy Linett

Borítóterv: Zsigmond-Bárdos Melinda

Kép forrása: Freepik

Megbízott kiadó: Book Dreams Kiadó

Elérhetőségek:

info@bookdreams.hu • www.bookdreams.hu

facebook.com/bookdreamskiado

instagram.com/bookdreamskiado

ISBN E-pub: 978-963-586-116-3

ISBN Mobi: 978-963-586-117-0

Book Dreams Kiadó

2022

Tracklist:

Ruby Saw lejátszási listája:

Atalia – Run For Your Life
Betta Lemme – Kick The Door
Betta Lemme – Play
Dead Posey – Russian Roulette
Kat Leon – Sweet Dreams
Roxen – NONO BAD
Sofi Tukker – Swing
Tomandandy – Flying Through The Air

Iris

Nem nehéz becsapni az embereket, csak meg kell tanulni védtelennek tettetni magunkat.

A mestere voltam ennek, szóval a munka, mint olyan nagyon távol állt tőlem. Dolgoztam eleget életem során, eluntam. Elég volt!

Piti bűnöző lettem harmincéves koromra, ami egyrészt szomorú, másrészt nagy leleményességre utal. Megláttam a réseket azokon a bizonyos pajzsokon, a lehetőségeket az adott helyzetekben, és ki is használtam. Adócsaló lettem, ingyenélő, de ez egy percig sem zavart, mert az életem jobb lett, mint előtte, és nekem csak ez számított.

Titkárnőként dolgoztam egy kozmetikai termékeket árusító cégnél, amolyan főnök jobb keze voltam. Mindent megcsináltam neki a prezentációktól kezdve a beszédein át. Szóval rengeteg dolgot, ami nem is tartozott a munkaköri leírásomba. De hát én is olyan voltam, mint a legtöbb ember: féltettem az állásomat, a fix megélhetésemet, így nem szóltam semmit. Mindig azzal nyugtattam magam, hogy ez a munkám.

Egy nagy lószart!

Amikor már napi tizenöt órákat dolgoztam, elszakadt a cérna. Nem kaptam érte semmit. És itt most nem az extra juttatásokra gondolok, noha nyilván jólesett volna plusz egy fizetés, hiszen körülbelül két ember, ha nem három munkáját láttam el, de nem, én akkor még nem voltam nagyigényű. Egy köszönöm, vagy egy vállveregetés, elismerés igazán jól jött volna. Ellenben ezt teljesen természetesnek vette az a felfuvalkodott hólyag.

Felmondtam!

Először még kellemes bizsergés járta át a testemet, megkönnyebbülést éreztem, nyugalmat, hogy az a sok teher már nem nyomta a vállamat. Utána viszont, mikor szembesültem azzal, hogy nincs munkám, pánikba estem. Több helyre is jelentkeztem, aztán a L'Oreal egyik disztribútori telephelyére hívtak be, ahol körülbelül ugyanaz lett volna a munkám.

Nemet mondtam!